  Туспуктэм: Руслан Нуриахметов Майя Бывальцева Удмуртие Казахстанысь шуныт омыр вуэмен валче, 3-тӥ оштолэзе элькунын омыр +15,3…+17,6 градусозь шуназ но, температурая рекорд выльдӥськиз. Со сярысь улосвыл Гидрометцентрлэн пресс-служабез ивортӥз. Ижысь метеостанциын термометрлэн пусэз +14,4 градусозь ӝутскиз. Азьвыл 3-тӥ оштолэзь понна тужгес шуныт нунал пусъемын вал 1983-тӥ арын, соку температура +15 градусозь вуиз. Тодэ вайытом, куазез эскерисьёс ивортӥзы вал, арнялэн нырысетӥ ӝыныяз шуныт луоз шуыса, нош чакланъёсты выльдыса, шупоттӥзы – эшшо шунытгес луоз. Туннэ, 4-тӥ оштолэзе, температура +14…+19 градусозь ӝутскоз. 5-тӥ оштолэзе +13…+18 градус возиськоз. Озьыен, азьвыл рекордъёс эшшо выльдӥськыны быгатозы. Тегъёс: Удмуртия куазь тулыс  